Vachu na lhu ixtamakꞌanta ju griegonin junta ixtaꞌanta ju israelitanin ju ixtamaknajun ni Cristo yuchi ju xakꞌai.
Chunch ixtanajun junta lai cꞌatan.
Ju yuꞌunch talakꞌalh ju Pilipe ju amachakaꞌ Betsaida lhiGalilea.
Tatapaininilh.
Tajunich:
―Quiꞌamigo.
Iclaktsꞌimputunau ju Jesús.
Pus ju Pilipe alhch juniniꞌ ju Tilix.
Chai ju Tilix tꞌaꞌalhch ju Pilipe.
Taꞌalhch juninin ju Jesús.
Ju acsnich ju Jesús alackꞌalhtailh.
Ajunich:
―Vaninch chinch ju avilhchan acsni catacꞌatsayach ju lapanacni ni icxakꞌai.
Quitꞌinch ju quimalakachatachilh ju Dios ni lapanac actsucuyaꞌ ju ani.
Slivasalh ju iclajunau.
Ju satalhtsꞌi trigo ni jantu capuchꞌilh ju ixꞌaxtꞌakꞌa junta chꞌancanta lacatꞌun pus jantu lai tuꞌuꞌ catixtaklh ju xalhiꞌut.
Para ni capuchꞌiyaꞌ pus capꞌunaꞌ chai caxajtachilh chai na lhu caxtꞌakꞌaꞌ ju xalhiꞌut.
Pus tachi ju tapasai lasatalhtsꞌi trigo pus chunchach vachuꞌ ju catapasayaꞌ ju laquiꞌatsucuntiꞌan.
Ju na mapaini isꞌatsucunti ju ani lacamunutpaꞌ catsꞌankꞌayanta ju saꞌatsucunti ju lactꞌiyan.
Para ju jantu tuꞌuꞌ lhiulai ju isꞌatsucunti ju ani lacamunutpaꞌ pus pulhajai ju isꞌatsucunti jonkꞌalhita lactꞌiyan.
Ni xamatiꞌ quinchꞌalhcatnaniputun pus aquinchꞌakꞌokꞌalh.
Chai vanta anchach ju actsucuyaꞌ ju quitꞌin pus anchach vachuꞌ catsucuyaꞌ ju quilapanac.
Ni xamatiꞌ quinchꞌalhcatnaniputun pus camispacanaꞌ ni xakꞌai laꞌixmacni ju quimpai.
Ju Jesús tailhiꞌalh ju ixchivinti chai chani naulh:
―Ju chavai quixcani ju quiꞌalhunut.
Tijuch ju acnonaꞌ.
Ja acnonach:
“Quimpai aquimakꞌalhtꞌaxtꞌuch ju anuꞌ minta pantsꞌiquis”.
Jantu lai actinaulh ju chunch ni yuchi iclhitsucuta ju ani lacamunutpaꞌ.
Alai acnonaꞌ:
“Quimpai chach tacꞌatsa ju lapanacni ni xakꞌaichꞌat”.
Chai acsni naulh ju chunch ju Jesús pus lana mincha lakatam chivinti ju lactꞌiyan ju naulh:
―Tacꞌatsalh ju lapanacni ni icxakꞌai chai aktam camasunichokocanaꞌ.
Ju anuꞌ lapanacni ju vanin ixtayanalh takꞌasmatlich ju anuꞌ chivinti.
Chai ixtanajunch ni va tꞌasalh tꞌajin.
Chai ju aliꞌinch ixtanajunch ni anquilh ju xaxakꞌalai.
Akꞌalhtayanalh ju Jesús.
Ajunich:
―Jantu quilacata ju xalhimin junima chivinti.
Para milacataꞌan.
Ju chavai amucꞌanicalhch ixtalakꞌalhinꞌan ju lapanacni.
Chai ju xaꞌucxtin ju aꞌokxchokꞌoi chux ju lacamunutpaꞌ jantuch lai catilhinonkꞌo.
Ju quitꞌin ni acxtucmucꞌacanaꞌ ju lacacurus pus acꞌatꞌasanikꞌoyach ju laquimacni tachi chun ju lapanacni.
Ju punaulich ju chunch ju Jesús va ixꞌamamachakxaninimputunch ta yu capuniyach.
Taꞌakꞌalhtayanalh ju ixtalhavat lapanacni:
―Ju quijnan ickꞌasmatꞌauch ni najun ju lacalhamapꞌaksin ni catsucukꞌalhiyaꞌ ju Cristo ju noncan camalakachatachilh ju Dios.
Para ju uxintꞌi naꞌun ni tasqꞌuini ni caxtucmucꞌacalh lacacurus ju malakachatachilh ju Dios ni lapanac catsucuyaꞌ ju ani.
Tis chavaich ju ani ju malakachatachilh ju Dios ni lapanac catsucuyaꞌ ju ani.
Ja yuchi ju Cristo juncan.
Ju acsnich ju Jesús ajunich:
―Pus va pantsꞌiquisch ju tiꞌalin ju atuncunuꞌ ju lamilhiꞌuxijnan.
Alacꞌasqꞌuintꞌit ni chach tamapulhcunin ju lamiꞌalhunutꞌan ni alincaꞌ ju tachi atuncunuꞌ lamilhiꞌuxijnan.
Ni jantu lakꞌaꞌiyatꞌit pus jantu xcai ni catakꞌalhi ju miꞌatsucuntiꞌan.
Chunch aꞌunaꞌitꞌit tachi tam xamatiꞌ ju alhtanan lacaꞌatatsꞌisni.
Ju yuchi jantu cꞌatsai taꞌanchach ju puꞌan.
Ju quitꞌin tachi ju atuncunuꞌ icjunita.
Pus ni ictilatꞌavilau pus tus chavai aquilalhilacaꞌau.
Ju chunch atsꞌucꞌuyaꞌitꞌit tachi ju lapanacni ju tatꞌajun laquiꞌatuncunuꞌ.
Ju ani chivinti acsni naulh ju Jesús pus lana alh.
Alackꞌosmakꞌalh ju lapanacni.